Schlosár, Rastislav, poslanec NR SR (2022-11-10):
Vážené panie poslankyne, vážení páni poslanci, v súlade s čl. 80 Ústavy Slovenskej republiky a s § 129 zákona o rokovacom poriadku si dovoľujem podať interpeláciu na ministra vnútra Romana Mikulca, ktorá znie nasledovne: Podľa verejného vyjadrenia Roberta Guckého, riaditeľa úradu Hraničnej a cudzineckej polície Prezídia Policajného zboru, zo dňa 3. novembra 2022 možno súčasnú situáciu s prílivom nelegálnych migrantov na území Slovenskej republiky prirovnať k veľkej migračnej kríze z roku 2015, pričom oproti minulému roku bol zaznamenaný až 480-percentný nárast počtu týchto migrantov na Slovensku. Podľa toho istého vyjadrenia tvoria väčšinu nelegálnych migrantov mladí muži, a teda nejde o vojnových utečencov, ale o ekonomických migrantov. Hraničná a cudzinecká polícia Slovenskej republiky drvivú väčšinu týchto nelegálnych migrantov administratívne nevyhosťuje s odôvodnením, že to nie je možné, pretože v krajine, z ktorej pochádzajú, prebieha vojnový konflikt, hoci zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov takýto dôvod ako prekážku administratívneho vyhostenia nepozná. Nelegálni migranti sa tak po krátkom zadržaní aj formálnej registrácii prepustení a je im umožnení voľní pohyb po území Slovenskej republiky. V dôsledku toho vzniká veľké nebezpečenstvo pociťované oprávnene aj občanmi Slovenskej republiky, že sa títo cudzinci na našom území dopustia trestnej alebo inej protiprávnej činnosti a to najmä voči najviac zraniteľným skupinám obyvateľstva, ako sú ženy, deti a dôchodcovia. 1. Aký je priemerný počet nelegálnym migrantov, ktorých príslušníci Policajného zboru Slovenskej republiky denne zadržia na území Slovenskej republiky za obdobie od 1. septembra 2022? Aký je celkový počet nelegálnych migrantov, ktorých za toto obdobie zadržali a aký je celkový odhadovaný počet nelegálnych migrantov, ktorí za toto obdobie stúpili na územie Slovenskej republiky? 2. Kedy začne Policajný zbor Slovenskej republiky kontrolovať všetky vozidlá prichádzajúce na územie Slovenskej republiky, t. j. kedy zavedie dočasné hraničné kontroly. Obzvlášť v prípade keď takéto kontroly vykonával bežne v nedávnej dobe v rámci tzv. protipandemických opatrení a v situácii, keď takého dočasné hraničné kontroly už zaviedla Česká republiky a Rakúska republiky. Prečo doteraz Policajný zbor Slovenskej republiky v tejto mimoriadnej situácii uvedené opatrenia neprijal? 3. Kedy začne Policajný zbor Slovenskej republiky vykonávať dôslednú hliadkovú činnosť porovnateľnú s tou, ktorú vykonáva na hraniciach s Ukrajinou aj po celej dĺžke štátnych hraníc Slovenskej republiky s krajinami, z ktorých k nám prichádza najviac nelegálny migrantov a to tak, aby boli títo nelegálni migranti zachytení už na štátnych hraniciach? 4. Aké opatrenia Policajný zbor Slovenskej republiky zaviedol alebo v najbližšej dobe plánuje zaviesť na zamedzenie prílevu nelegálnych migrantov na území Slovenskej republiky? 5. Preveruje hraničná a cudzinecká polícia Slovenskej republiky v každom individuálnom prípade, či zadržaný nelegálny migrant, ktorého administratívne nevyhostí, spĺňa prekážky administratívneho vyhostenia podľa § 81 zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov? 6. Iniciuje ministerstvo vnútra prijatie novely Trestného zákona, v zmysle ktorej by bolo považované za trestný čin nielen násilné prekročenie štátnej hranice, ale aj akékoľvek iné nelegálne prekročenie štátnej hranice a ktorým by sa zároveň sprísnili tresty za trestný čin prevádzačstva? Ak nie, z akých dôvodov tak neplánuje urobiť. 7. Aké opatrenia podnikla Slovenská republika voči štátom, ako je napríklad Česká republiky, ktoré neoprávnene vracajú nelegálnych migrantov na územie Slovenskej republiky. 8. Aké opatrenia podniká Policajný zbor Slovenskej republiky na zabezpečenie ochrany obyvateľov Slovenskej republiky pred prípadnou trestnou činnosťou nelegálnych migrantov v situácii, keď im po formálnej registrácii umožňuje voľný pohyb po slovenskom území? 9. Preveruje Hraničná a cudzinecká polícia Slovenskej republiky dôvody, pre ktoré nelegálni migranti opustili svoj domovský štát? Na základe akých informácií sú nelegálni migranti považovaní oficiálne za vojnových utečencov a nie za ekonomických migrantov? 10. Aký postoj má vláda Slovenskej republiky k povinnému prerozdeľovaniu nelegálnych migrantov do členských štátov Európskej únie? Ďakujem pekne.